16/11/2016 18:01h
Els protagonistes i l’equip de rodatge del documental 'Perseguits i salvats'
La Diputació de Lleida col·labora en el rodatge d’un documental internacional produït per la Xarxa Audiovisual Local (XAL) sobre 'Perseguits i salvats' que ha reunit Françoise Bielinsky, coneguda com a Paquita Sitzer, i descendents d’evadits jueus que van fugir de l’Holocaust pel Pirineu de Lleida.
Finalment, Reñé ha agraït la presència de la Paquita Sitzer i dels descendents dels protagonistes d’aquest episodi de la història del Pirineu lleidatà. El documental aporta una visió diferent a l’aproximació que fins ara s’ha fet a l’Holocaust i s’allunya també del primer treball que es va rodar sobre els camins de fugida dels jueus pel Pirineu de Lleida, ja que es produeix un salt generacional.
Aquests dies els protagonistes s’enfronten a situacions i descobreixen detalls de la seva memòria familiar que desconeixien. Aquest fet, el de la descoberta, els situa en un pla molt similar al del propi telespectador i fa que la connexió del públic sigui més intensa.
El documental connecta la memòria col·lectiva amb les històries personals i el passat amb el present, a través de l’acció real que desenvolupen els seus protagonistes aquests dies a Les, a Pont de Rei, a Montgarri, a Sort i a d’altres escenaris pirinencs per on passen els camins de fugida.
El documental està basat en el projecte 'Perseguits i salvats', nom amb què la Diputació de Lleida ha senyalitzat i donat a conèixer el que foren punts i camins d’evasió de persones jueves que fugien de l’Holocaust durant la II Guerra Mundial.
El rodatge s’ha fet aquests dies al Pirineu lleidatà i compta amb la participació de Françoise Bielinsky, coneguda com a Paquita Sitzer, que ha arribat acompanyada de la seva filla Elizabeth Lissman, a qui mostra els escenaris de la seva fugida a través de la Vall d’Aran.
També participen al documental Paul Gans, fill d’Alexander Gans; Robert Jurgen Van Win, fill de Robert Van Win; i Raphael i Alice Ekman, néts de Léon Ekman i nebots d’Adolphe Ekman. Tots ells descobriran els camins, els paratges i els pobles per on els seus familiars van aconseguir fugir de la persecució i de l’Holocaust.
Per la seva part, Alice Ekman, néta de Léon Ekman i neboda d’Adolphe Ekman, ha explicat que han fet aquest camí de la llibertat en homenatge al seu avi i al seu germà, que van creuar de França a Catalunya fugint del nazisme en un viatge que ha qualificat de “molt dur”. Ekman recorda com el seu avi els explicava que la seva arribada a Montgarri els va produir una gran felicitat, ja que suposava salvar la seva vida.